Vrou kom op Pta-sakeman se liggaam af | Maroela Media
Ronald Moreland, 'n 46-jarige geliefde sakeman van Pretoria, se liggaam is Maandagmiddag deur sy vrou by hul huis in 'n veiligheidskompleks in die ooste van die stad aangetref.
Larochelle Nel (24), Moreland se stiefdogter, het Donderdag aan Maroela Media gesê Moreland, wat saam met sy seun, Martin (27), hul eie IT-onderneming bedryf het, was Maandag alleen by die huis in Olympus vanwaar hy gewerk het.
"My ma, Lize (47), het omstreeks 17:45 by die huis gestop en gesien iets lyk vreemd. Die huis was donker, geen ligte was aan nie en sy kon voel iets is nie reg nie," het Nel gesê.
Lize het uit na die straat gehardloop en om hulp geroep. Hul bure het haar te hulp gesnel en die polisie ontbied.
Moreland is op die toneel dood verklaar. Die gesin vermoed Moreland is verwurg of dood weens erge aanranding, maar 'n nadoodse ondersoek word gedoen om die presiese oorsaak van sy dood te bepaal.
"Wat vir ons vreemd is, is dat niks uit die huis gesteel is nie. Alles was presies netjies op plek asof niemand in die huis was nie. My pa se selfoon was nog op die boonste verdieping van die huis waar sy kantoor is. Ons vermoed hy het iets of iemand opgemerk en is oorval toe hy buite was."
Kapt. Johannes Maheso, polisiewoordvoerder, het aan Maroela Media gesê die polisie doen tans 'n geregtelike doodsondersoek. "Alle inligting rakende die saak is hangend tot die uitkoms van die nadoodse ondersoek," het hy gesê.
Nel het gesê die gesin is platgeslaan en kwaad.
"Dit maak net nie sin nie. Sy dood was sinneloos. 'n Lewe van iemand is ontneem wat ons lewe was. My pa was die wonderlikste mens met die wonderlikste persoonlikheid. Hy was vriendelik met almal, geliefd en altyd vol grappies. Hy het dit nie verdien nie," het sy gesê.
Moreland en Lize was vir byna 18 jaar lank in 'n verhouding waarvan hulle meer as 15 jaar lank getroud was.